भारत में कोविड रोधी टीके की अब तक 59.47 करोड़ से अधिक खुराक दी जा चुकी है: सरकार
स्वास्थ्य मंत्रालय के आंकड़ों के मुताबिक, शाम सात बजे की रिपोर्ट के अनुसार टीकाकरण अभियान के 221वें दिन 38,29,038 लोगों को पहली खुराक और 16,38,513 लाभार्थियों को दूसरी खुराक दी गई।
नयी दिल्ली। देश में अब तक कोविड-19 रोधी टीके की 59.47 करोड़ से अधिक खुराक दी जा चुकी हैं। केन्द्रीय स्वास्थ्य मंत्रालय ने मंगलवार को यह जानकारी दी। शाम 7 बजे की अनंतिम रिपोर्ट के मुताबिक मंगलवार को टीके की 54 लाख से ज्यादा खुराक दी जा चुकी हैं। मंत्रालय ने कहा कि मंगलवार देर रात तक अंतिम रिपोर्ट तैयार कर ली जाएगी।स्वास्थ्य मंत्रालय के आंकड़ों के अनुसार टीकाकरण अभियान के तीसरे चरण की शुरुआत के बाद से कुल मिलाकर, राज्यों और केंद्र शासित प्रदेशों में 18-44 वर्ष के आयु वर्ग के 22,33,59,860 व्यक्तियों ने अपनी पहली खुराक प्राप्त की है और 2,11,37,082 ने अपनी दूसरी खुराक ली है।स्वास्थ्य मंत्रालय के आंकड़ों के मुताबिक, शाम सात बजे की रिपोर्ट के अनुसार टीकाकरण अभियान के 221वें दिन 38,29,038 लोगों को पहली खुराक और 16,38,513 लाभार्थियों को दूसरी खुराक दी गई। देशभर में टीकाकरण अभियान 16 जनवरी को शुरू किया गया था, जिसमें सबसे पहले स्वास्थ्य कर्मियों (एचसीडब्ल्यू) को टीका लगाया गया था और दो फरवरी से अग्रिम मोर्चे के कर्मियों (एफएलडब्ल्यू) का टीकाकरण शुरू किया गया था।कोविड-19 टीकाकरण का अगला चरण 1 मार्च से 60 वर्ष से अधिक आयु के लोगों और गंभीर बीमारियों से ग्रस्त 45 वर्ष से अधिक आयु के लोगों के लिए शुरू हुआ था। देश में एक अप्रैल से 45 वर्ष से अधिक आयु के सभी लोगों के लिए टीकाकरण शुरू किया गया था। सरकार ने तब एक मई से 18 वर्ष से ऊपर के सभी पात्र लोगों को टीकाकरण की अनुमति देकर अपने टीकाकरण अभियान का विस्तार करने का निर्णय लिया था।